

Moskovska bb, 81 000 Podgorica, Crna Gora T/F: +382 20 510 040; + 382 20 510 041 E-mail: hra@t-com.me www.hraction.org

**KOMENTARI NA NACRT AKCIONOG PLANA[[1]](#footnote-2) ZA POGLAVLJE 23:**

**PRAVOSUĐE I TEMELJNA PRAVA –poglavlje 3**

U odnosu na poglavlje 3 –TEMELJNA PRAVA, ističemo kao neophodno sljedeće:

1. Mjeru 3.1.4 realizovati tako da predloženu analizu, u saradnji sa Zaštitnikom, uradi stručnjak koji je upoznat sa radom različitih ustanova Ombudsmana u Evropi,da bi se obezbijedio status Zaštitnikakao akreditovanog tijela kod NHRI/ICC, što se i navodi kao cilj u ovom planu.Takva analiza procjene uspješnosti dosadašnjeg rada Ombudsmana, uključujući i zakonskog okvira, trebalo bi da prethodi izmjenama zakona i pratećih podzakonskih akata.
2. Mjeru 3.1.11, koja se odnosi na izradu okvirnog četvorogodišnjeg Plana obilaska organa, organizacija i ustanova u kojima se nalaze lica lišena slobode i lica kojima je ograničeno kretanje, upotpuniti takošto će se obavezno predvidjeti nenajavljene posjete.Predlažemo da se u svakom dokumentu jasno stavi do znanja da će ovakve nenajavljene posjete, na koje Ombudsman ima pravo, biti redovna praksa.
3. Mjera 3.1.12 se može realizovati i u saradnji sa nevladinim sektorom. HRA može znatno da doprinese imajući u vidu da smo dvije godine posjećivali zatvore, obučeni smo od strane kolega koji su i članovi CPT. Ideja našeg projekta bila je da prenesemo stečeno znanje pogotovo na NPM.
4. Preporuka 3.2. neopravdano nije primjenjena - činjenica da je neki pravni lijek propisan ne znači i da je djelotvoran u praksi, kako to pokazuje praksa Komiteta za ljudska prava i Evropskog suda za ljudska prava, pa podsjećamo da je izuzetnovažna primjedba Evropske unije u odnosu na kritiku ustavne odredbe u kojoj je garantovano pravo na pravni lijek, ali ne i na ”djelotvoran” pravni lijek.[[2]](#footnote-3)U tom smislu stoji i sugestija HRA da se, u okviru preporuke 3.2, kao mjere propišu:
5. izrada analize djelotvornosti pravnih ljekova u Crnoj Gori za sve slučajeve kršenja ljudskih prava, i
6. izmjena Zakona o ustavnom sudu, kojom bi se upotpunile nadležnosti ovog suda i ustavna žalba učinila djelotvornim pravnim lijekom u svim slučajevima kršenja prava.
7. U okviru preporuke 3.3, koja se odnosi na potpunu primjenu preporuka Evropskog komiteta za prevenciju mučenja i nečovječnog ili ponižavajućeg postupanja ili kažnjavanja (CPT) od posebnog značaja je projekat*”Monitoring poštovanja ljudskih prava u ustanovama zatvorenog tipa u Crnoj Gori”*, HRA i partnerskih organizacija CGO, EKVISTA, SŽK i LHRC i BGC, i rezultat monitoringa koji je pokazao da su preporuke CPT-ja i dodatne brojne preporuke NVO ispunjene u velikoj mjeri (2/3 do ¾ ), a da su u toku aktivnosti da se i ostale ispune[[3]](#footnote-4). Projekat predstavlja i pokazatelj spremnosti Vlade za saradnju koja je NVO omogućila nenajavljen pristup ustanovama socijalnog staranja i psihijatrijskim klinikama, a zatvorima uz obavještenje 24 h unaprijed.
8. U okviru mjere 3.3.1, poželjno je pretežno zakonsko regulisanje prava i obaveza, da je neophodno Zakonom o izvršenju kazni zatvora predvidjeti sve garancije pravičnosti postupka koje su sadržane u Evropskim zatvorskim pravilima. Takođe, Pravilnik o kućnom redu uskladiti sa Evropskim zatvorskim pravilima i CPT standardima[[4]](#footnote-5), ali i dodatne mjere u cilju dodatnog poštovanja potrebe hitnosti postupanja, nepristrasnostii pravičnosti.
9. U okviru mjere 3.3.2,podstaći primjenu alternativnih sankcija, posebno rada u opštem interesu, i u što kraćem roku obezbjediti uslove da se radno angažuje 80% osuđenih lica i proširiti izbor radnog angažovanja.
10. U okviru mjere 3.3.3,preduzeti mjere da se riješi problem prenaseljenosti i postigne usklađenost s evropskim standardima, uz unaprijeđenje tehničkog sistema obezbjeđenja i praćenja.
11. U odnosu na mjeru 3.3.7, između ostalog, ističemo problem da se ljekarski pregled nije obavljao sistematično u roku od 24h nakon prijema u zatvor.
12. Mjerama3.3.10 potrebno je predvidjeti da se osnovno obrazovanje organizuje za sva osuđena lica koja nemaju završenu osnovnu školu. U tom smislu, postoji obaveza i da se preciznije uredi pravo na polaganje ispita i opismenjavanje nepismenih osuđenih lica, shodno preporukama CPT-a.
13. U okviru mjere 3.3.11. predvidjeti da se predstavnicima NVO koji se bave zaštitom ljudskih prava omoguće nenajavljene posjete i razgovori sa osuđenim i pritvorenim licima bez prisustva službenika ZIKS-a. Kako bi bile u potpunosti djelotvorne, posjete radi monitoringa treba da budu česte i nenajavljene a organi za monitoring moraju imati odgovarajuća ovlašćenja.
14. U pogledu mjere 3.3.16 HRA pozdravlja izgradnju nove zgrade Zatvora Bijelo Polje, međutim, ističemo da je do izgradnje nove zgrade zatvora u Bijelom Polju, prioritetno dograditi prostorije -dnevni boravak i disciplinske ćelije, za osuđena lica. Renovirati kupatila i toalete u okviru zatvora za osuđena lica.
15. Dodati novu mjeru 3.3.18 koja podrazumijeva **izgradnju nove zgrade zatvora Podgorica (istražnog zatvora)** ili odgovarajuću adaptaciju postojeće da bi se unaprijedio režim osoba u pritvoru, koji je sada takav da su zaključani u ćelijama po 23h dnevno bez mogućnosti sprovođenja svrsishodnih aktivnosti, protivno standardu CPT. U izvještaju monitoring tima NVO o poštovanju prava osuđenih i pritvorenih lica u Zavodu za izvršenju krivičnih sankcija posebno je naglašena potreba za hitnim unapređenjem položaja pritvorenih osoba, u skladu sa preporukom CPT-ja iz 2008. godine[[5]](#footnote-6). S obzirom na to da od tada u odnosu na režim pritvorenika nije došlo do značajnihih poboljšanja (osim što je broj lica u pritvoru gotovo prepolovljen), očekujemo da CPT ponovi istu preporuku i konstatuje da do danas nije ispunjena.
16. U okviru mjere 3.3.20 HRA ukazuje na potrebu da se prilikom donošenja Zakona o izvršenju alternativnih sankcija vodi računa da bude usklađen sa Zakonom o izmjenama i dopunama Krivičnog zakonika.
17. U okviru mjere 3.3.21 dodati donošenje podzakonskih akata kojima će se urediti postupak selekcije pravnih lica sa kojima će se zaključivati sporazumi o izvršavanju kazne rada u javnom interesu, kao alternativne sankcije.
18. U okviru mjere 3.3.27,izmjenitiPredlog strategije razvoje sistema socijalne i dječije zaštite.[[6]](#footnote-7)
19. Upotpuniti mjeru3.3.29 u pravcu povećanja broja njegovateljica, kao i urgentnog unaprijeđenja uslova za sprovođenje okupacione terapije i radnog tretmana, obzirom da preporuke CPT u tom pravcu nijesu ispunjene. Od posebnog značaja za ostvarenje ovih aktivnosti je saradnja sa stručnim licima, ali i medicinskim obrazovnim ustanovama.
20. U pogledu mjere 3.3.30, HRA ističe da je neophodno stimulisati na zaposlene, obzirom da napredak štićenika velikim dijelom zavisi od odnosa zaposlenih[[7]](#footnote-8).
21. Kako individualni planovi predstavljaju osnov tretmana štićenika, u okviru mjere 3.3.31 potrebno je osnovati nezavisno tijelo koje će pratiti rad Zavoda, ali i omogućiti veće uključivanje samih štićenika i njihovih roditelja tj. staratelja u rad ustanove[[8]](#footnote-9).
22. 3.3.32 - naglašavamo da dosadašnji napori Vlade na izgradnji sistema socijalne podrške odnose samo na djecu, a ne i na odrasla lica sa intelektualnim invaliditetom. U tom pravcu neophodna su dodatna zalaganja.
23. U okviru mjere 3.3.35 HRA smatra da bi poštovanju prava pacijenata dodatno doprinio neposredni uvid Zaštitnika ljudskih prava i sloboda, kako je predlagao i CPT.
24. U pogledu kampanja predviđenih mjerom3.3.38 HRA ističe da iste trebaju biti upravljene kako na rješavanje problema nedostatka bolničkog osoblja – stimulisanje za rad u Specijalnoj bolnici u Kotoru, tako i na stimulisanje postojećeg osoblja, za aktivan rad sapacijentima.
25. U okviru preporuke 3.4. još jednomnaglašavamo da među prioritetima rada policije i tužilaštva mora biti rasvjetljavanje i procesuiranje svih slučajeva napada na novinare i medije, i to ne samo izvršioce već i nalogodavce, posebno imajući u vidu da su istrage u pojedinim slučajevima vjerovatno već i zastarjele i da godinama nijesu otkrile nove činjenice o krivičnom djelu ili učiniocu.[[9]](#footnote-10)
26. U okviru mjere 3.4.1. HRA ističe da u cilju preventivne zaštite i sprječavanja napada na novinare prilikom obavljanja profesionalnih zadataka, odnosno obezbijeđivanja njihove pojačane zaštite prilikom obavljanja djelatnosti obavještavanja javnosti, koja je od posebnog javnog interesa, trebadopunitiKrivični zakonik propisivanjemnovih krivičnih dijela u culju zaštite novinara po uzoru na zaštitu službenih lica. Takođe, u vilju unapređenja slobode izražavanja,dekriminalizovati i svapreostala krivična djela iz glave XVII KZ CG, po ugledu na dekriminalizaciju Uvrede i Klevete.[[10]](#footnote-11)
27. U okviru mjere 3.4.2, predvidjeti da se pored izvještaja o istragama i nasilju protiv novinara objavljuju i u tim predmetima donijete odluke.
28. U okviru mjere 3.4.5. ističemo da je NVO Akcija za ljudska prava sprovela projekat "Monitoring novinarskih samoregulatornih tijela u Crnoj Gori". U okviru ovog projekta, u cilju podsticanja objektivne primjene Kodeksa etike novinara CG objavili smo i prvi izvještaj[[11]](#footnote-12), organizovali radionice za urednike i novinare crnogorskih medija a u pripremi je priručnik za novinare "Ka odgovornom novinarstvu". Iskazujemo podršku i spremnost za izvršenje i drugih projekata ovog tipa.
29. U odnosu na mjeru 3.4.6 HRA poziva da se zakonom potpunije riješi pitanje utvrđivanjavisine naknade nematerijalne štete zbog povrede časti i ugleda učinjene putem medija, obzirom da je, sa aspekta sudske prakse, načela pravne sigurnosti i jednakog postupanja, neophodno definisati preciznije kriterijume i mjerila za utvrđivanje pravične nadoknade za povredu časti i ugleda, nego što je obezbijeđeno načelnim stavom Vrhovnog suda.[[12]](#footnote-13)
30. U okviru mjere 3.4.7,sprovesti dodatnu edukaciju novinara u skladu sa standardima Evropskog suda za ljudska prava o ograničenjima slobode izražavanja.[[13]](#footnote-14)
31. U okviru mjere 3.4.8, ističemo da je uz pomoć Britanske ambasade HRA upravo izradila priručnik za novinare o primjeni profesionalne etike i održan program radionica za obuku urednika i novinara,u kojem je učestvovala manjina, tako da su i naredni programi u tom smislu neophodni.
32. Dodati novu mjeru 3.4.9, usvojiti Strategiju javnog informisanja, po uzoru na Republiku Srbiju, kojom će biti propisana načela javnog informisanja i pravci razvoja, kao i zaključci u vidu propisa koje treba donijeti, odnosno izmijeniti ili dopuniti. U izradu Strategije uključiti medije i NVO. Načela i zaključke treba da usvoji i Skupština u vidu rezolucije.
33. AKO SE NE USVOJI MJERA PREDLOŽENA POD 3.4.9, onda mjerom 3.4.10, planiratiAnalizu potrebe za dopunom Zakona o medijima u cilju uključivanja ”dužne novinarske pažnje” i drugih standarda iz prakse Evropskog suda za ljudska prava u ovaj zakon. Ovakvu analizu je izvela HRA i predložila dopune Zakona o medijima u Predlogu reforme odgovornosti za povredu časti i ugleda u Crnoj Gori[[14]](#footnote-15). Nadležni organi za realizaciju ove mjere su: Ministarstvo kulture, Ministarstvo za ljudska i manjinska prava, Ministarstvo pravde i NVO. Rok za realizaciju ove mjere bi trebao biti oktobar-decembar 2013.
34. U okviru mjere 3.6.1.2 ističemo da je potrebno voditi računa o kvalitetu obuka, između ostalog i u pravcu razgraničenja i prepoznavanja diskriminacije.
35. Kampanje iz mjere 3.6.1.3 trebaju biti usmjerene prvenstveno na motivisanje građana da prijave diskriminaciju.
36. U okviru mjere 3.6.2.1 dodati aktivnost: „Sprovesti istraživanje među ženama u svim oblastima Crne Gore o tome kako one vide problem rodne ravnopravnosti u CG, što su razlozi diskriminacije, zbog čega se više ne uključuju u javni život, zašto se ne bave politikom ili se ne bi bavile politikom?“.
37. U okviru mjere 3.6.3. (kod opisa trenutnog stanja) dodati i to da je potpredsjednik Vlade osnovao ukupno 3 radne grupeza izradu Analize o potrebi usklađivanja crnogorskog zakonodavstva sa međunarodnim standardima u oblasti LGBT prava, koje su sve uspješno okončale rad sa konkretnim predlozima.
38. U okviru mjere 3.9.6. dodati kao mjeru – izmjene i dopune Zakon o besplatnoj pravnoj pomoći na način da se ova pomoć proširi i na zaštitu u upravnom postupku,ali i na opseg subjekata koji takvu pomoć mogu pružati, te lica koja takvu pomoć trebaju uživati.
39. U pogledu mjere 3.10.2.4 postavlja se pitanje da li je njen cilj rješavanje problema apatrida – lica bez državljanstva koja postoje u izvjesnom broju u Crnoj Gori? Ako je tako, to treba jasno reći i sprovesti i javnu kampanju.
40. U okviru mjere 3.11.1 potrebno je izvršiti dopunu Krivičnog zakonika i u dijelu propisivanja težih oblika pojedinih krivičnih djela u onim slučajevima kada kod istih postoji mržnja kao kvalifikatorna okolnost.
41. Ono što nije obuhvaćeno Nacrtom ovog Akcionog plana, a trebalo bi uključiti je sljedeće:

- Izraditi analizu kaznene politike za djela mučenja i zlostavljanja koja izvrše državni službenici.

- Izraditi analizu djelotvornosti procesuiranja suđenja za ratne zločine u Crnoj Gori, s aspekta primjene međunarodnog humanitarnog prava i krivičnog prava Crne Gore od strane nadležnog državnog tužilaštva i sudova.

- HRA predlaže izmjenu Opšteg zakona o obrazovanju i vaspitanju u dijelu koji se odnosi na izbor direktora javnih ustanova, i insistira na decentralizaciji I depolitizaciji njihovog izbora. Takođe, zakonom propisati obavezno usvajanje podzakonskog akta – Protokola za sprječavanje nasilja u školama, kojim bi se propisao i postupak koji je škola dužna da sprovede u slučaju nasilja (ovakav akt postoji u Republici Srbiji)

* Izmjenom odgovarajućeg propisa omogućiti i nedržavljanima Crne Gore da učestvuju u radnim grupama Vlade Crne Gore, posebno imajući u vidu da je Crna Gora mala država kojoj nedostaju dovoljni stručni kapaciteti. Razmotriti i izmjene Zakona o državljanstvu Crne Gore, koji predviđaznatno restriktivnije uslove za sticanje državljanstva od zakona drugih malih država (pogotovo za djecu svojih državljana).

U odnosu na mjeru 3.4.2 Formirati Vladinu Komisiju za praćenje postupanja nadležnih organa u istragama starih i nedavnih slučajeva prijetnji i nasilja nad novinarima i ubistava

novinara sačinjenu od predstavnika Ministarstva unutrašnjih poslova, tužilaštva, policije, NVO i medija, koja će imati za cilj da kroz saradnju sa nadležnim organima prikupi i razmotri svu relevatnu dokumentaciju na osnovu koje će istražiti razloge za nerasvijetljena ubistva novinara. – Nije usvojen HRA predlog da Skupština osniva komisiju za provjeru djelotvornosti istraga nasilja prema novinarima.

S poštovanjem,

Tea Gorjanc-Prelević,

Izvršna direktorica HRA

1. Verzija od 13.maja 2013.godine [↑](#footnote-ref-2)
2. O tome vidjeti detaljnije u knjizi ”Međunarodni standardi ljudskih prava i ustavne garancije u Crnoj Gori”, Akcija za ljudska prava, Podgorica, februar 2008, strane 45 i 125,dostupno na: <http://www.hraction.org/wp-content/uploads/knjiga-cg.pdf>kao i ”Ljudska prava u Crnoj Gori 2010-2011”, HRA, strana 63 i dalje (Pravo na djelotvoran pravni lijek), dostupno na: <http://www.hraction.org/wp-content/uploads/Ljudska_prava_u_Crnoj_Gori_2010-2011.pdf> [↑](#footnote-ref-3)
3. Završni izvještaji su dostupni na <http://www.hraction.org/?p=1154> [↑](#footnote-ref-4)
4. Detaljnije vidjeti: <http://www.hraction.org/wp-content/uploads/Tabela-sa-preporukama_09082012.pdf> [↑](#footnote-ref-5)
5. Detaljnije vidjeti izvještaj “Poštovanje ljudskih prava pritvorenih lica i lica na izdržavanju kazne zatvora u Zavodu za izvršenje krivičnih sankcija”, koji je dostupan na: <http://www.hraction.org/wp-content/uploads/Izvjestaj%20FINAL_15062012-1.pdf> [↑](#footnote-ref-6)
6. Detaljnije vidjeti: <http://www.hraction.org/?p=3434> [↑](#footnote-ref-7)
7. Detaljnije vidjeti preporuke br.13,14, 17 i 26 Završne ocjene izvještaja dostupne na: <http://www.hraction.org/wp-content/uploads/Izvje%C5%A1taj-Komanski-most.pdf> [↑](#footnote-ref-8)
8. Ibid, preporuke br. 24, 38 i 47 Završne ocjene Izvještaja; [↑](#footnote-ref-9)
9. Detaljnije vidjeti izvještaj „Procesuiranje napada na novinare u Crnoj Gori“, koji je dostupan na: <http://www.hraction.org/wp-content/uploads/Izvje%C5%A1taj-o-procesuiranju-napada-na-novinare-14.3.2013-fin.pdf> [↑](#footnote-ref-10)
10. Detaljnije vidjeti: “Predlog reforme odgovornosti za povredu časti i ugleda u Crnoj Gori”, Akcija za ljudska prava, Podgorica, 2010. Dostupno na: <http://www.hraction.org/wp-content/uploads/predlog_reforme-zakon_o_kleveti_i_uvredi.pdf> [↑](#footnote-ref-11)
11. Dostupan na: <http://www.hraction.org/wp-content/uploads/24042013-monitoring-novinarskih-samoregulatornih-tijela-u-cg.pdf> [↑](#footnote-ref-12)
12. Detaljnije vidjeti: <http://www.hraction.org/wp-content/uploads/O_NACELNOM_PRAVNOM_STAVU_VRHOVNOG_SUDA_29.pdf> [↑](#footnote-ref-13)
13. Detaljnije vidjeti: <http://www.hraction.org/wp-content/uploads/24042013-monitoring-novinarskih-samoregulatornih-tijela-u-cg.pdf> [↑](#footnote-ref-14)
14. Dostupno na: <http://www.hraction.org/wp-content/uploads/predlog_reforme-zakon_o_kleveti_i_uvredi.pdf> [↑](#footnote-ref-15)